Valmistaja myöntää sen viimein: Kimblen nopan liikkeissä on ennustettavia piirteitä.

Valmistajan testin mukaan Kimble-noppa pysähtyy vastapuoli ylöspäin 20,7 prosentin todennäköisyydellä. HEIKKI TYYNYSNIEMI/ SKA

Iltalehti kertoi aiemmin tällä viikolla Statistion-blogin tilastotieteellisestä testistä, jonka päähavainto oli, ettei Kimblen noppa arvo numeroita täysin sattumanvaraisesti: sen päätyminen lähtöasentoon nähden vastakkaiseen silmälukuun tapahtui 23,9 prosentin todennäköisyydellä. Neutraalin nopan minkä tahansa silmäluvun todennäköisyys on 16,7 prosenttia.

– Ponnautusmekanismi Kimble-kuvun sisällä on mitä ilmeisimmin roimasti oikeaa nopanheittoa vähemmän satunnainen, johtopäätös kuului.

Kimbleä valmistavan peliyhtiö Tacticin markkinointipäällikkö Jemina Heljakka suhtautui tutkimusväitteeseen ensin torjuvasti:

– Sanoisin, että ihan sattumanvaraisesti se siellä pomppii.

Eipäs pompikaan!

Heljakka vakuutti, että Tacticin väki ottaa asian selvityksen alle. Kun näin tehtiin, ääni kellossa muuttui.

– Poksauttelemalla 1 000 kertaa Kimblen noppaa on havaittavissa että tilastotieteilijät ovat oikeilla jäljillä, yhtiö tiedottaa tuoreeltaan.

Valmistajan testin mukaan Kimble-noppa pysähtyy vastapuoli ylöspäin 20,7 prosentin todennäköisyydellä. Erityisen vahva näyttö puhuu sen puolesta, että ykkösen jälkeen noppa päätyy poikkeuksellisen usein kutoseen.

Tactic suoritti testin myös Kimblen retroversiolla, joka antoi eri tuloksen: Kun Pop’o’matic -kuvun muovinen noppa korvattiin puisella nopalla, jollainen oli vuonna 1967 valmistetuissa ensimmäisissä Kimbleissä, vastakkaiselle sivulle laskeutumista tapahtui 17,7 prosentilla heittokerroista. Kulmista pyöristetyllä puunopalla päästiin siis lähemmäs täydellistä sattumanvaraisuutta.

”Voi taktikoida”

Testin viisastama peliyhtiö kehottaa Kimblen ystäviä ottamaan noppakohun vastaan ilon kautta.

– Kimblen pelaaminen on jopa mielenkiintoisempaa, kun tiedossa ettei noppa ole täysin sattumanvarainen, vaan itse voi taktikoida tai ainakin yrittää taktikointia pelin voittamiseksi, markkinointipäällikkö Heljakka arvioi.

– Tämän vuoksi Kimblen noppaa ei tulla korvaamaan puisella tai kevyemmällä vaihtoehdolla ihan heti, Tactic linjaa.

Sen sijaan yhtiö saattaa lanseerata perus-Kimblen rinnalle perinnepelin uuden version, jonka noppakupujärjestelmä on hiottu täysin sattumanvaraiseksi.

Tacticin testitulokset kokonaisuudessaan:

– 1 jälkeen tuli huomattavan usein 6 (43 kertaa, kun muita tuli 28 kertaa tai harvemmin)

– 2 jälkeen tuli huomattavan usein 5 (41 kertaa, kun muita tuli 31 kertaa tai harvemmin)

– 3 jälkeen tuli usein 4 (38 kertaa, kun muita tuli 33 kertaa tai harvemmin)

– 4 jälkeen tuli 3 hieman useammin kuin muita (35 kertaa, muita 33 tai harvemmin)

– 5 jälkeen tuli harvoin 2 (27 kertaa, kun 1, 3, 4 tuli 30-36 kertaa)

– 6 jälkeen tuli yhtä paljon 1, 2 ja 3 (31-32 kertaa, muita 28 tai harvemmin)

Yhteenveto: Testin mukaan noppa laskeutuu vastakkaiselle sivulle keskimäärin noin 20,7 prosentilla heittokerroista, eli kerran viidestä, vaikka normaali tulos tietenkin olisi noin 16,7 prosenttia, eli kerran kuudesta.